Aalborg Bueskyttelaug har fået tilgang af en bueskytte på eliteplan med OL-drømme. Mix Haxholm har slået sig ned i Aalborg og træner nu dagligt i Aalborg Bueskyttelaug.

Mix Haxholm har dobbelt statsborgerskab  -  Svensk og Thailandsk og er gift med fodboldspilleren Petru Racu, der spiller i Hjørring. Hun er fotomodel og en af modellerne i den meget kontroversielle fotokalender fra 2010, der kostede en politiker embedet i Thailand, og som har solgt over 3,4 mio. eksemplarer. På sin hjemmeside skriver Mix Haxholm om flytningen til Aalborg: - Tak til Aalborg Bueskyttelaug for at have taget imod mig med åbne arme og for at få mig til at føle mig velkommen. Det er en rigtig dejlig klub med fantastiske muligheder og unge talenter, der træner hårdt. Min ledestjerne har ført mig det rette sted hen. Cheftræner i Aalborg Bueskyttelaug Henrik Toft er glad for at endnu en eliteskytte har fundet vej til klubben og nu skal træne sammen med Carina Christensen og Nynne Holdt Caspersen, der er i den danske OL bruttotrup.